**Ministru kabineta rīkojuma projekta**

**„Par finanšu līdzekļu piešķiršanu no valsts budžeta programmas**

**„Līdzekļi neparedzētiem gadījumiem”” sākotnējās ietekmes novērtējuma**

**ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta rīkojuma projekts „Par finanšu līdzekļu piešķiršanu no valsts budžeta programmas „Līdzekļi neparedzētiem gadījumiem”” (turpmāk – Projekts) šo jomu neskar. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts sagatavots, pamatojoties uz Covid-19 infekcijas izplatības seku pārvarēšanas likuma 24. un 25.pantu un Ministru kabineta 2018.gada 17.jūlija noteikumu Nr.421 „Kārtība, kādā veic gadskārtējā valsts budžeta likumā noteiktās apropriācijas izmaiņas” 43.punktu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Covid-19 pandēmijas rezultātā atkārtoti izsludinātā ārkārtējā situācija valstī no 2020.gada 9.novembra un pandēmijas izplatības ierobežošanai noteiktie pasākumi turpina radīt smagu ietekmi uz kultūras nozari. Tajā strādājošo valsts iestāžu, nevalstiskā sektora organizāciju, kultūras nozares privātā sektora uzņēmumu un pašnodarbināto personu darbība faktiski pilnībā apturēta, liedzot iespējas īstenot plānotos kultūras pasākumus un daudzos gadījumos arī radošo darbību. Publiskās pulcēšanās ierobežojumi ietekmējuši kultūras pasākumu organizēšanu un norisi, kolektīvu radošo darbu. Kultūras ministrijas 2020.gadā veiktais kultūras patēriņa un līdzdalības pētījums atklāj ievērojamu kultūras patēriņa samazinājumu visās kultūras nozarēs, tādējādi demonstrējot, cik būtiska ir radītā ietekme uz visu kultūras nozaru dzīvotspēju un kultūru kā nācijas vērtību kopumā. Ņemot vērā krīzes globālo mērogu un raksturu, īpašs atbalsts kultūras nozarei tās atveseļošanai pēc situācijas normalizēšanās tiek sniegts daudzviet pasaulē, un to kā prioritāti minējuši starptautiska un vietēja līmeņa politiķi un organizācijas. UNESCO sagatavojusi praktisku ceļvedi kultūrpolitikas veidotājiem, aicinot atbalstīt kultūras un radošās nozares, māksliniekus un kultūras nozares profesionāļus Covid-19 krīzē. Atbalsta jautājums apspriests arī Eiropas Savienības kultūras ministru padomē 2020.gada 1.decembrī, kurā ministri vienojušies par nepieciešamību turpināt nacionāla un Eiropas mēroga iniciatīvas kultūras nozares ilgtspējas saglabāšanai un krīzes pārvarēšanai šajā sektorā. Eiropas Savienības dalībvalstis, turpinoties pandēmijas otrajam vilnim, nākušas klajā ar jauniem atbalsta pasākumiem kultūras nozarei, kā arī turpinājušas 2020.gada pirmajā pusgadā iesāktās iniciatīvas. Piemēram, Igaunija 2020.gada nogalē atbalstījusi papildu 3,7 milj. *euro* piešķīrumu kultūras nozares atbalstam valsts reģionos ar stingrākajiem Covid-19 izplatības ierobežojumiem otrā viļņa laikā, kā arī papildu atbalstu kultūras nozarei pārējā valsts teritorijā. Somija 2020.gada novembrī profesionālo kultūras iestāžu, projektu un mākslinieku atbalstam piešķīra papildu finansējumu 30 milj. *euro* apmērā.Latvijas Republikas Saeima 2020.gada 2.jūlijā, apstiprinot Nacionālo attīstības plānu 2021. – 2027.gadam, tam pievienotajā paziņojumā uzsvērusi nepieciešamību sniegt atbalstu kultūras un mediju nozarēm krīzes radīto zaudējumu mazināšanai un šo nozaru atveseļošanai.Īpaša vērība, veidojot atbalsta programmas, tiek pievērsta tieši nozarē pašnodarbināto personu, mazo un vidējo uzņēmumu un nevalstiskā sektora organizāciju dzīvotspējas nodrošināšanai, ņemot vērā, ka šie kultūras jomas dalībnieki visbiežāk finansējumu piesaista no projektiem un pašu ieņēmumiem, līdz ar to tiem raksturīga zema likviditāte, un ir nepieciešama strauja valsts iejaukšanās, lai novērstu šī sektora naudas plūsmas problēmas un maksātnespējas draudus. Līdz ar to kā stimulējošs mehānisms arī citviet papildus tiek izmantots projektu finansējums, pēc būtības veidojot proaktīvu valsts pasūtījumu kultūras nozarei, kas ļauj saglabāt darba vietas un sektora ekonomisko aktivitāti vismaz minimālā apmērā. Daudzviet atbalsta mehānismi tiek veidoti tādā veidā, lai ieguvēji no tiem būtu vienlaikus vairākas kultūras nozares.Kultūras ministrija ir saņēmusi kultūras nozaru nevalstisko organizāciju, uzņēmumu un pašnodarbināto vēstules, kurās raksturota krīzes ietekme uz nozari, kā arī sniegti priekšlikumi nozares darbības stabilizēšanas pasākumiem. Latvijas Pasākumu producentu asociācija vēstulē Valsts prezidentam un Ministru kabineta locekļiem aicinājusi laicīgi pieņemt lēmumus par atbalsta mehānismiem nākotnē, lai uzņēmumi spētu plānot savu darbību vismaz pusgadu tālā nākotnē. Latvijas Izpildītāju un producentu apvienība un Pašnodarbināto mūziķu biedrība ir veikušas savu biedru aptauju par atkārtotās ārkārtējās situācijas laikā sniegto vispārējo finanšu atbalsta instrumentu efektivitāti attiecībā uz Latvijas pašnodarbinātajiem mūziķiem, mūzikas producentiem un izpildītājiem. 65% aptaujāto līdz šim pieteikušies uz kādu no atbalsta veidiem, no kuriem lielākā daļa – 44% saņēmuši Valsts kultūrkapitāla fonda radošo personu nodarbinātības programmas atbalstu. Kā biežākais šķērslis Valsts ieņēmumu dienesta administrētā dīkstāves pabalsta saņemšanai minēts tas, ka pašnodarbinātajām personām 2020.gada augustā, septembrī un oktobrī vispār nav bijis ieņēmumu, līdz ar to tās neatbilst 20% apgrozījuma krituma kritērijam. Aptaujas veidotāji aicinājuši nodrošināt radoša darba atbalstu ārkārtējās situācijas laikā, tādējādi nodrošinot darbības saglabāšanu un turpināšanu, uzsākot aktīvu komercdarbību pēc ārkārtējās situācijas un visu pandēmijas laikā noteikto profesionālās darbības liegumu atcelšanas, nozarei atgriežoties ierastajā darba režīmā.Būtiskākais risks, neveicot pasākumus krīzes seku likvidēšanai kultūras nozarē, ir augsti kvalificētu profesionāļu aizplūšana no nozares, ņemot vērā to, ka arī pirms Covid-19 izraisītās krīzes atlīdzība un ienākumu gūšanas iespēja daudzās kultūras nozares apakšnozarēs nav bijusi konkurētspējīga. Jāņem vērā, ka lielākā daļa šo cilvēku ir ieguvuši specializētu mākslas un kultūras izglītību, līdz ar to šos profesionāļus nav iespējams aizstāt, pārkvalificējot citu nozaru darbiniekus. Saskaņā ar Latvijas Kultūras akadēmijas 2020.gada jūnijā veiktu pētījumu par Covid-19 pandēmijas ietekmi uz kultūras nozari, kurā aptaujāti vairāk kā 3 000 nozarē strādājošie, tai skaitā 1 824 radošās personas un 1 398 kultūras iestādēs un organizācijās strādājošie, 41% radošo personu vērtē, ka to radošā darba apjoms krīzes laikā ir samazinājies, 26% personu darba nav vispār, 54% personu darba apstākļi ir pasliktinājušies, 50% personu ir samazinājušies ienākumi, savukārt 20% personu ienākumu vairs nav vispār. No aptaujātajiem 19% ir pieteikušies atbalstam, taču tikai 9% to ir saņēmuši, līdz ar to 39% radošo personu uzskata, ka tām būs nepieciešams papildu atbalsts. Analizējot datus par to, kā pašnodarbinātās radošās personas kvalificējas universālajiem atbalsta mehānismiem, ir skaidrs, ka tie nesasniedz savus mērķus kultūras jomā, piemēram, pēc Pašnodarbināto mūziķu biedrības sniegtajiem datiem tikai 2% ir saņēmuši atbalstu pašnodarbinātajiem paredzētajās Valsts ieņēmumu dienesta Covid-19 otrā viļņa programmās, 35% respondentu no pašnodarbinātajiem, pašnodarbinātiem uz autoratlīdzības līguma pamata, saimnieciskā darba veicējiem, patentmaksas maksātājiem, individuālajiem komersantiem, sabiedrību ar ierobežotu atbildību vai mikrouzņēmumu īpašniekiem nemaz nav pieteikušies un nepretendē uz kādu no atbalstiem, kā biežāko iemeslu minot nespēju izpildīt uzliktos kritērijus – neatbilstība Ministru kabineta 2020.gada 24.novembra noteikumu Nr.709 „Noteikumi par atbalstu par dīkstāvi nodokļu maksātājiem to darbības turpināšanai Covid-19 izraisītās krīzes apstākļos” prasībām, zems dīkstāves apmērs, jo 2020.gada trešā ceturkšņa ienākumi, no kuriem aprēķina atbalstu, ir minimāli (vasaras periodā sektora darbībai tika saglabāti ierobežojumi), dīkstāve tiek aprēķināta tikai no viena personas ienākuma veida (saimnieciskās darbība vai mikrouzņēmums).Kultūras ministrija, apkopojot iepriekš minēto informāciju un kultūras sektorā nodarbināto priekšlikumus, 2020.gadā izstrādāja rīcības plānu, lai sniegtu visaptverošu atbalstu Covid-19 krīzes radīto negatīvo seku ietekmes mazināšanai kultūras un pasākumu nozares iestādēm, uzņēmējiem, radošajām personām un nevalstiskajām organizācijām, un kura mērķis ir stimulēt jaunradi un ekonomisko aktivitāti, kā arī veikt strukturālus ieguldījumus nozares projektos, kas veicinātu kultūras nozares noturību, ilgtspēju un izaugsmi. Turpinot 2020.gadā aizsāktās iniciatīvas, paredzēts atkārtoti Valsts kultūrkapitāla fondā izsludināt mērķprogrammas „Radošo personu nodarbinātības programma” konkursu.2020.gadā, īstenojot mērķprogrammu „Radošo personu nodarbinātības programma”, sasniegti šādi rādītāji ­­­– noslēgušies divi konkursi; pieteikumu kopējais skaits – 839, pieprasītais finansējums – 1 354 146 *euro*; noslēgti 646 finansēšanas līgumi par kopējo summu 1 036 726 *euro*. Trešajā konkursā piešķirts finansējums 664 pieteicējiem par kopējo summu 1 004 984 *euro*. 2021.gada pirmajā pusgadā plānots turpināt mērķprogrammu „Radošo personu nodarbinātības programma”, kurā individuāli nodarbinātas radošās personas, kuru profesionālā darbība ierobežota Covid-19 apdraudējuma laikā atbilstoši Ministru kabineta noteiktajiem pulcēšanās ierobežojumiem epidemioloģiskās drošības nolūkos, varēs pretendēt uz radošā darba stipendiju, kas tām ļaus īstenot savas radošās ieceres un vienlaikus saņemt ieņēmumus savas iztikas nodrošināšanai.Mērķprogrammu „Radošo personu nodarbinātības programma” paredzēts īstenot terminētā laika posmā no 2021.gada marta līdz 30.jūnijam, izsludinot divas pieteikuma kārtas – atbalstam radošajai darbībai laika periodā no 2021.gada 1.janvāra līdz 2021.gada 31.martam un no 2021.gada 1.aprīļa līdz 2021.gada 30.jūnijam, ar atbalstu ieguvušajām personām noslēdzot līgumu par radošās stipendijas piešķiršanu 650 *euro* mēnesī apmērā radošā darba veikšanai.Ievērojot to, ka vispārējā atbalsta apmērs 2021.gadā apstiprinātajiem atbalsta instrumentiem ir pieaudzis  (minimālais atbalsta slieksnis dīkstāves pabalstam 500 *euro*, maksimālais – 1 000 *euro*), lai nodrošinātu vienotu pieeju Valsts kultūrkapitāla fonda īstenotajā mērķprogrammā „Radošo personu nodarbinātības programma” piešķiramās stipendijas apmēram, vienā mēnesī personai atbalsta apmērs noteikts 60% no Centrālās statistikas pārvaldes oficiālajā statistikas paziņojumā publicētā valstī strādājošo mēneša vidējās darba samaksas apmēra 2019.gadā. Šāds atbalsta apmērs noteikts, lai ievērotu samērības principu ar citām Valsts kultūrkapitāla fonda īstenotajām mērķprogrammām, ņemot vērā, ka jaunrades stipendiju, kas tiek piešķirtas līdzšinējā radošajā darbībā augstu māksliniecisko kvalitāti apliecinājušu rakstnieku, mākslinieku un komponistu radošās izaugsmes un žanriski daudzveidīgas izcilas kvalitātes oriģinālliteratūras, mākslas darbu un oriģinālmūzikas tapšanai, apmērs ir 800 *euro*. Paredzēts, ka tiks piešķirtas 1 000 radošā darba stipendijas, ņemot vērā 2020.gada Valsts kultūrkapitāla fonda mērķprogrammas „Radošo personu nodarbinātības programma” datus, kā arī mākslas nozares pārstāvju pieteikšanās dinamiku dīkstāves pabalstam. Mērķprogrammai „Radošo personu nodarbinātības programma” varēs pieteikties fiziskas personas, kuras bijušas radoši aktīvas pēdējo trīs gadu laikā, kuru līdzšinējā, kā arī plānotā radošā darbība veicina Latvijas kultūras un mākslas attīstību, kuru profesionālā darbība ierobežota Covid-19 valstī noteikto ierobežojumu dēļ un kuras pieteikuma iesniegšanas brīdī nesaņem dīkstāves pabalstu.Lai pieteiktos mērķprogrammas „Radošo personu nodarbinātības programma” konkursā, radošajai personai būs jāiesniedz apliecinājums, ka tās profesionālā radošā darbība ir ierobežota Covid-19 apdraudējuma laikā atbilstoši Ministru kabineta noteiktajiem pulcēšanās ierobežojumiem epidemioloģiskās drošības nolūkos, kā arī radošās darbības apraksts stipendijas laika periodam un līdzšinējās radošās darbības apraksts par pēdējiem trim gadiem. Ja persona atbildīs administratīvajiem atbalsta kritērijiem un Valsts kultūrkapitāla fonda ekspertu komisija sniegs pozitīvu atzinumu par līdzšinējās un plānotās radošās darbības kvalitāti, personai tiks piešķirta un izmaksāta stipendija radošā darba veikšanai. Gadījumā, ja pieteikumu skaits pārsniegs mērķprogrammā „Radošo personu nodarbinātības programma” pieejamos finanšu līdzekļus, finansējumu piešķirs pieteikumu iesniegšanas secībā. Pēc mērķprogrammas „Radošo personu nodarbinātības programma” beigām personai būs jāiesniedz atskaite par īstenoto radošo darbību. Ņemot vērā minēto, no valsts budžeta programmas „Līdzekļi neparedzētiem gadījumiem” Valsts kultūrkapitāla fondam nepieciešams finansējums 2 000 000 *euro* apmērā mērķprogrammas „Radošo personu nodarbinātības programma” īstenošanai, lai mazinātu Covid-19 krīzes negatīvo seku ietekmi uz kultūras nozari.Kultūras ministrija ir veikusi mērķprogrammas „Radošo personu nodarbinātības programma” izvērtējumu atbilstoši Komercdarbības atbalsta kontroles likuma 5.pantā noteiktajām četrām komercdarbības atbalsta pazīmēm, un secinājusi, ka, sniedzot atbalstu radošajām personām – saimnieciskās darbības veicējiem, neizpildās Komercdarbības atbalsta kontroles likuma 5.pantā noteiktā ceturtā komercdarbības atbalsta pazīme, līdz ar to atbalsts šīm personām nekvalificējas kā komercdarbības atbalsts, un komercdarbības atbalstu regulējošās tiesību normas nav jāpiemēro. |
| 3. | Projekta izstrādē iesaistītās institūcijas un publiskas personas kapitālsabiedrības | Kultūras ministrija, Valsts kultūrkapitāla fonds. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Kultūras ministrija, Valsts kultūrkapitāla fonds, kultūras nozares radošās personas. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021.gads | Turpmākie trīs gadi (*euro*) |
| 2022.gads | 2023.gads | 2024. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 |  0 |  0 |  0 |  0 |  0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 |  0 |  0 |  0 |  0 |  0 |
| 1.2. valsts speciālais budžets |  0 |  0 |  0 |  0 |  0 |  0 |  0 |
| 1.3. pašvaldību budžets |  0 |  0 |  0 |  0 |  0 |  0 |  0 |
| 2. Budžeta izdevumi | 0 | 2 000 000 |  0 |  0 |  0 |  0 |  0 |
| 2.1. valsts pamatbudžets | 0  | 2 000 000 |  0 |  0 |  0 |  0 |  0 |
| 2.2. valsts speciālais budžets |  0 |  0 |  0 |  0 |  0 |  0 |  0 |
| 2.3. pašvaldību budžets |  0 |  0 |  0 |  0 |  0 |  0 |  0 |
| 3. Finansiālā ietekme |  0 | -2 000 000 |  0 |  0 |  0 |  0 |  0 |
| 3.1. valsts pamatbudžets |  0 | -2 000 000 |  0 |  0 |  0 |  0 |  0 |
| 3.2. speciālais budžets |  0 |  0 |  0 |  0 |  0 |  0 |  0 |
| 3.3. pašvaldību budžets |  0 |  0 |  0 |  0 |  0 |  0 |  0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | +2 000 000 |  0 |  0 |  0 |  0 |  0 |
| 5. Precizēta finansiālā ietekme | X |  0 |  X |  0 | X |  0 |  0 |
| 5.1. valsts pamatbudžets |  0 |  0 |  0 |  0 |
| 5.2. speciālais budžets |  0 |  0 |  0 |  0 |
| 5.3. pašvaldību budžets |  0 |  0 |  0 |  0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Mērķprogrammas „Radošo personu nodarbinātības programma” īstenošanai plānots finansējums 2 000 000 *euro*, paredzot, ka Valsts kultūrkapitāla fonds, īstenojot mērķprogrammu „Radošo personu nodarbinātības programma”, piešķirs radošo stipendiju 650 *euro* apmērā radošā darba veikšanai vidēji trīs mēnešu periodā, tādējādi piešķirot 1 000 stipendijas, savukārt 50 000,00 *euro* tiks novirzīti Valsts kultūrkapitāla fonda administratīvo izmaksu segšanai – projektu iesniegumu vērtēšanas nodrošināšanai, proti:1. projektu vērtēšana – 3,50 *euro* x 11 eksperti x 1 000 projekti = 38 500 *euro* x 1,2359 (darba devēja valsts sociālās apdrošināšanas obligātās iemaksas 23,59%) = 47 582,15 *euro*;
2. ekspertu komisijas sēde lēmuma pieņemšanai 175,00 *euro* x 11 eksperti x 1 sēde = 1 925,00 *euro* x 1,2359 (darba devēja valsts sociālās apdrošināšanas obligātās iemaksas 23,59%) = 2 379,11 *euro*;
3. mērķprogrammas kancelejas preču izdevumiem 38,74 *euro*.
 |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts šo jomu neskar.  |
| 8. Cita informācija | Izdevumus sedz no valsts budžeta programmas 02.00.00 „Līdzekļi neparedzētiem gadījumiem” un plānots izlietot 2021.gadā.  |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Kultūras ministrija, Valsts kultūrkapitāla fonds. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav |

Kultūras ministrs N.Puntulis

Vīza: Valsts sekretāre D.Vilsone

Turlaja 67330250

Laura.Turlaja@km.gov.lv